ফের শিয়ালদহ ডিভিশানে ট্রেন অবরোধ

ওয়েব ডেস্ক: গতকালের পর ফের আজ ট্রেন অবরোধ(Train Blockade)। শিয়ালদহ (Sealdah) দক্ষিণ শাখার ডায়মন্ড হারবার লাইনে বন্ধ ট্রেন চলাচল। যার জেরে অফিস টাইমে দুর্ভগের শিকার হতে হল অফিসযাত্রীদের।

বৃহস্পতিবার সকাল পৌনে ৮টা থেকে পৌনে ১০টা পর্যন্ত উত্তর রাধানগর স্টেশনে স্থানীয় যাত্রীরা রেললাইন অবরোধ করে বিক্ষোভ দেখান। বিক্ষোভের কারণ এক। মহিলা কামড়ার সংখ্যা বাড়ানো যাবেনা এই ইস্যু নিয়েই আজও ট্রেন বন্ধ করে অবরোধ দেখান নিত্যযাত্রীদের একটি বড় অংশ।

আরও পড়ুন:শিয়ালদহ দক্ষিণ শাখায় রেল অবরোধ পুরুষ যাত্রীদের, কেন?

উল্লেখ্য, সম্প্রতি রেলের পক্ষ থেকে ট্রেনে সাধারণ কামরার সংখ্যা কমিয়ে সেখানে অতিরিক্ত মহিলা কামরা যোগ করা হয়েছে। কিন্তু তার বদলে ট্রেনে অতিরিক্ত কোচ যোগ করা হয়নি। তাহলে পুরুষ যাত্রীরা কোথায় যাবেন? এই ইস্যুকে সামনে রেখেই বিক্ষোভ দেখান তারা।

বিক্ষোভকারীদের দাবি, ট্রেনে মহিলা কামরার সংখ্যা বাড়ানো হলেও, বাড়ানো হয়নি ট্রেনের সংখ্যা বা ট্রেনে কামরার সংখ্যা। যার জেরে প্রতি দিন ট্রেনে ভিড়ের মধ্যে যাতায়াত করতে হচ্ছে সাধারণ যাত্রীদের।

বিক্ষোভকারীদের আরও দাবি, তারা মহিলা যাত্রীদের জন্য আলাদা কম্পার্টমেন্টের বিরুদ্ধে নন। কিন্তু সাধারণ যাত্রীদের জন্য কম্পার্টমেন্টে সংখ্যা কমিয়ে মহিলা কম্পার্টমেন্ট করায়, প্রত্যেকদিন অফিস যাওয়া আসায় দুর্ভগের মুখে পড়তে হচ্ছে সকলকে, সাথে অসহ্য গরম।

আর এই দাবি নিয়েই বুধবার দক্ষিণ বারাসাত, মথুরাপুর-সহ একাধিক স্টেশনে রেল অবরোধ করেন নিত্যযাত্রীদের একটি অংশ। বুধবারের পর ফের বৃহস্পতিবার রেল অবরোধের পথে হাঁটেন নিত্যযাত্রীদের একাংশ।

দেখুন অন্য খবর